รัฐบาลไทย-ข่าวทำเนียบรัฐบาล-พาณิชย์เผยอาเซียนบรรลุผลการจัดทำความตกลง 3 ฉบับ  หวังขยายฐานการค้า การลงทุนทุกช่องทาง ขับเคลื่อนภูมิภาคไปสู่การเติบโตอย่างทั่วถึง
วันอังคารที่ 13 พฤศจิกายน 2561
พาณิชย์เผยอาเซียนบรรลุผลการจัดทําความตกลง 3 ฉบับ  หวังขยายฐานการค้า การลงทุนทุกช่องทาง ขับเคลื่อนภูมิภาคไปสู่การเติบโตอย่างทั่วถึง
อาเซียนบรรลุผลการจัดทําความตกลง 3 ฉบับด้านการค้าบริการ การลงทุน และพาณิชย์อิเล็กทรอนิกส์ เป็นพื้นฐานสําคัญในการขยายการค้า การลงทุน และหวังให้เกิดการลดช่องว่างของระดับการพัฒนา และขับเคลื่อนภูมิภาคไปสู่การเติบโตอย่างทั่วถึง
นางสาวชุติมาบุณยประภัศรรัฐมนตรีช่วยว่าการกระทรวงพาณิชย์ เปิดเผยจากสิงคโปร์ในระหว่างการประชุม สุดยอดอาเซียน ครั้งที่33ว่า เมื่อวันที่12พฤศจิกายน2561รัฐมนตรีเศรษฐกิจจาก10ประเทศสมาชิกอาเซียนได้ร่วมกันลงนามความตกลงพาณิชย์อิเล็กทรอนิกส์ของอาเซียน (ASEAN Agreement on Electronic Commerce) ซึ่งมีสาระสําคัญต้องการให้เกิดการอํานวยความสะดวกการทําธุรกรรมทางอิเล็กทรอนิกส์ข้ามพรมแดนให้มีประสิทธิภาพมากขึ้น ตลอดจนสร้างสภาพแวดล้อมทําให้เกิดความเชื่อมั่นในการทําธุรกิจพาณิชย์อิเล็กทรอนิกส์ผ่านกลไกต่างๆ เช่นการคุ้มครองผู้บริโภคการคุ้มครองข้อมูลส่วนบุคคล และความมั่นคงปลอดภัยทางไซเบอร์ ตลอดจนมุ่งให้เกิดการใช้พาณิชย์อิเล็กทรอนิกส์เพื่อลดความแตกต่างของระดับการพัฒนาประเทศ โดยผ่านความร่วมมือต่างๆ อาทิ การพัฒนาโครงสร้างพื้นฐานด้านเทคโนโลยีสารสนเทศและการสื่อสาร การส่งเสริมการศึกษาและเทคโนโลยี และการพัฒนาระบบโลจิสติกส์ ซึ่งจะช่วยลดช่องว่างด้านดิจิทัล และส่งเสริมให้เกิดการพัฒนาทางเศรษฐกิจของประเทศสมาชิกอาเซียน
นางสาวชุติมา กล่าวเสริมว่า ความตกลงพาณิชย์อิเล็กทรอนิกส์ฉบับนี้ถือเป็นความตกลงพาณิชย์อิเล็กทรอนิกส์ ฉบับแรกของอาเซียน ซึ่งหลังจากการลงนามในวันที่12พฤศจิกายน2561คาดว่าจะสามารถมีผลใช้บังคับในช่วงต้นปี2562หลังจากสมาชิกอาเซียน10ประเทศให้สัตยาบันความตกลงฉบับนี้ โดยความตกลงฯ จะเป็นพื้นฐานให้สมาชิกอาเซียนมีกลไกการค้าขายทางพาณิชย์อิเล็กทรอนิกส์ที่มีประสิทธิภาพมากขึ้น ตลอดจนเร่งให้อาเซียนที่ยังไม่มีกฎระเบียบในด้านนี้ อาทิ กัมพูชา เมียนมา และ สปป. ลาว มีกฎระเบียบด้านพาณิชย์อิเล็กทรอนิกส์ที่มีมาตรฐานทัดเทียมประเทศสมาชิกอาเซียนอื่น ซึ่งจะเป็นประโยชน์ต่อทั้งผู้ประกอบการและผู้บริโภคของไทย และช่วยให้การค้าผ่านสื่ออิเล็กทรอนิกส์ของอาเซียนขยายตัวมากขึ้น
นางสาวชุติมา กล่าวเพิ่มเติมว่า ที่ประชุมรัฐมนตรีเศรษฐกิจอาเซียนยังประสบความสําเร็จในการจัดทําเอกสารอีก2ฉบับ คือ ความตกลงการค้าบริการอาเซียน(ASEAN Trade in Services Agreement: ATISA)และเอกสารปรับปรุงความตกลงการลงทุนอาเซียน(ASEAN Comprehensive Investment Agreement: ACIA)ทั้งนี้ATISAจะใช้แทนกรอบความตกลงว่าด้วยบริการของอาเซียนฉบับปัจจุบันที่จัดทํามาตั้งแต่ปี2538โดยได้ปรับปรุงให้เป็นความตกลงที่ทันสมัย เพิ่มหลักเกณฑ์ที่จะช่วยยกระดับมาตรฐานการจัดทํากฎระเบียบด้านบริการของสมาชิกอาเซียนให้มีประสิทธิภาพมากขึ้น และไม่เป็นอุปสรรคทางการค้าเกินความจําเป็น ซึ่งน่าจะช่วยให้บริการในสาขาที่ไทยมีศักยภาพสามารถเติบโตมากขึ้นในประเทศอาเซียน เช่น บริการด้านสุขภาพ บริการด้านการท่องเที่ยว โรงแรม ร้านอาหาร บริการด้านก่อสร้าง บริการด้านการจัดประชุม และการจัดนิทรรศการ เป็นต้น รวมทั้งยังช่วยเพิ่มความโปร่งใสในการใช้มาตรการทางการค้าบริการของสมาชิกอาเซียน เพราะกําหนดให้สมาชิกอาเซียนต้องเผยแพร่ระเบียบกฎเกณฑ์ด้านการลงทุนต่อสาธารณะ ซึ่งจะเป็นประโยชน์ต่อการตัดสินใจของนักลงทุน สําหรับACIAฉบับปรับปรุงมีสาระสําคัญ คือ การขยายขอบเขตการห้ามกําหนดเงื่อนไขต่อ นักลงทุนในการที่จะเข้าไปลงทุนในอีกประเทศ แต่ก็ยังเปิดช่องให้สมาชิกอาเซียนสามารถบริหารจัดการนโยบายของตนได้ โดยสามารถสงวนมาตรการที่มีความอ่อนไหว ซึ่งเป็นหนึ่งในการดําเนินการที่เป็นพื้นฐานที่จะช่วยส่งเสริมการลงทุน สร้างความเชื่อมั่นให้นักลงทุน และอํานวยความสะดวกการลงทุนในภูมิภาคต่อไป
ทั้งนี้ ตั้งแต่ปี2557มูลค่าการค้าของไทยผ่านอีคอมเมิร์ซขยายตัวเพิ่มขึ้นทุกปี ในปี2560มีมูลค่าสูงถึง2.81ล้านล้านบาท ขยายตัวเพิ่มขึ้นจากปีก่อนหน้าร้อยละ9.86มูลค่าการค้าขายที่ทํารายได้สูงอยู่ในอุตสาหกรรมค้าปลีก/ค้าส่ง การให้บริการที่พัก การผลิต ข้อมูลข่าวสารและการสื่อสาร และการขนส่ง เป็นต้น